Silné reči

Silné reči stand-up comedy show je zoskupenie komikov a komičiek, pravidelne vystupujúcich na Slovensku, v Česku aj v iných krajinách. Silné reči boli jednou z prvých stand-up comedy show na Slovensku - v roku 2009 ju založil scenárista, moderátor a kreatívec Ján Gordulič v bratislavskom Nu Spirit Clube. 

Domovskou scénou pre Silné reči v Bratislave bol Nu Spirit Club, Luna Bar, V-klub a Malá scéna. V súčasnosti vystupujú Silné reči pravidelne opäť v Luna Bare, pravidelne organizujú vystúpenia aj v bratislavskej Starej Tržnici pre cca 800 ľudí. Niekoľkokrát za mesiac vystupujú Silné reči aj v slovenských a českých mestách.

V septembri 2017 vysielala stand-up vystúpenia Silných rečí ako samostatnú reláciu slovenská komerčná televízia TV JOJ.

Zostava 
Pôvodná zostava Silných rečí sa vytvorila okolo Jána Gorduliča a postupne sa rozširovala. Z mediálne známych osobností vystupovali v Silných rečiach Juraj “Šoko” Tabaček, Lujza Garajová Schrameková, Michael Szatmary či Kristína Tormová. V roku 2022 tvorilo stand-upové zoskupenie 22 komikov a komičiek:

Ján Gordulič, Gabo Žifčák, Docent, Jakub Gulík, Jakub Lužina, Jakub “Zitron” Ťapák, Jaro Abaffy, Joe Trendy, Juraj “Šoko” Tabaček, Lujza Garaiová Schrameková, Marián Psár, Dano Čistý, Martin Hatala, Matej Adámy, Matej “Mako” Makovický, Michael Szatmary, Simona Salátová, Stano Staško, Tomáš Hudák, Samo Trnka, Juraj “Yuri” Mrišo, Ivan Kostra a Šimon Ferstl.

Živé vystúpenia 
Počas bežných stand-up vystúpení Silných rečí sa na pódiu striedajú komici/komičky so svojimi autorskými vtipmi, väčšinou v 10-15 minútových segmentoch. V Bratislave sa každý mesiac konajú tematické vystúpenia, kde sa všetci vystupujúci venujú jednej téme (napr. rozprávky, konšpirácie, Slovensko a pod.). 

Okrem týchto vystúpení vystupujú Silné reči aj s inými formátmi, pričom jediným menovateľom ostáva originálny autorský humor vystupujúcich. Tieto formáty zahŕňajú:

 Open Mic Night - Show, určená najmä pre začínajúcich komikov a komičky, ako aj pre skúšanie nových vtipov etablovaných komikov/komičiek. Začiatočníci vystupujú 3 minúty, skúsenejší 5 a viac.
 Roast (Silné reči vs. ) - Roast je disciplína stand-up comedy - ide o “vyjadrenie rešpektu posmechom”, teda priamymi a osobnými vtipmi na prítomnú známu osobnosť. Táto osobnosť vtipy na záver vystúpenia komikom vráti. Roast Silných rečí už prebehol s viacerými osobnosťami, napr. Jánom Gorduličom, Gabom Žifčákom, Tomášom Hudákom či Lujzou Garaiovou - Schramekovou.
 Súboj Komikov - Prítomní komici súťažia medzi sebou v rôznych kreatívnych disciplínach, napr. Argumenty, Debilné Vtipy, Teleshopping alebo Predpoveď počasia. Víťazov určuje publikum. 
 Silné reči - English Edition - Stand-upový večer v anglickom jazyku, najčastejšie s medzinárodnou zostavou vystupujúcich.
 Kuloár Mateja Adámyho - Pravidelná satirická show, v ktorej Matej Adámy glosuje aktuálne verejné témy spoločne s hosťami zo sveta politiky či médií.

Online relácie 
Silné reči produkujú aj online videá na svojom Youtube kanáli. Okrem častí stand-upových vystúpení pravidelne zverejňujú aj svoje relácie:

Debilné Vtipy - V súboji tzv. “dad jokes” sa komici striedajú v hovorení slovných hračiek a absurdných vtipov. Víťazom je ten, kto súpera rozosmeje viackrát.

Grilovačka - Zostava komikov glosuje internetové či iné videá, väčšinou virálne videá, správy alebo kuriozity.

Obidve relácie sa príležitostne nahrávajú aj so živým publikom.

Počas pandémie koronavírusu v rokoch 2020 a 2021, keď nebolo možné organizovať živé podujatia vysielalo zoskupenie pravidelné online podcasty. V tomto čase sa uskutočnil aj projekt Silné reči TV, ktorý zastrešoval niekoľko pravidelných relácií z vlastnej produkcie.

Stand-up špeciály 
Stand-up špeciál je hodinové alebo dlhšie vystúpenie venované originálnemu autorskému humoru jedného komika alebo komičky. Svoj hodinový špeciál predstavilo pod značkou Silné reči v slovenských a českých mestách niekoľko členov zoskupenia.

 Jakub Lužina (špeciál Divný muž)
 Michael Szatmary (Profesionálny Žid)
 Matej Adámy (Správa o stave republiky -, každoročný špeciál)
 Tomáš Hudák (Koniec srandy)
 Dano Čistý (v Jame Levov)

Stand-up comedy